MTÜ Slava Ukraini

**MTÜ Slava Ukraini** oli Eesti mittetulundusühing (MTÜ), mis tegeles aastatel 2022–2024 sõjalise abi viimisega Eestist Ukrainasse. 

MTÜ registreeriti äriregistris 7. märtsil 2022, selle eestvedaja oli kuni 9. maini 2023 Johanna-Maria Lehtme, kes oma tegevuse eest MTÜs pälvis 2022. aastal ka Postimehe aasta inimese ja aasta eurooplase tiitli. 

Alates 20. märtsist kuni 11. juulini 2023 oli ajutine juhatuse liige Marika Priske ja 11. juulist 2023 on juhatuse ainus liige Anu Viltrop. MTÜ nõukogu liikmed olid 19. mai 2023 seisuga Kristo Tohver (nõukogu esimees), Margus Hanson, Terje Trochynskyi, Merike Külm, Ilmar Raag ja Mait Mäesalu. 

7. märtsist kuni 31. detsembrini 2022 kogus MTÜ Slava Ukraini annetustena ligi 6,5 miljonit eurot. Lisaks koguti palju esemelisi annetusi. 2023. aastal kogus MTÜ annetusi veidi enam kui miljon eurot, millest ligi 900 000 eurot koguti aasta esimeses kvartalis. 

Oktoobris 2024 teatas MTÜ avalikkusele, et 2024. aasta lõpus lõpetab organisatsioon rahapuudusel tegevuse. Avaldus MTÜ kustutamiseks äriregistrist esitati Tartu maakohtule 8. oktoobril 2025, kuid maakohus keeldus, kuna MTÜ on kahjukannatajana osaline käimasolevas kohtumenetluses.

## Kriminaalmenetlus
2023. aasta kevadel tekkis skandaal seoses Ukraina toetuseks annetusi kogunud MTÜ Slava Ukraini ja Ukraina ettevõtte IC Constructioni lepinguga, mille kohaselt teenis ettevõte eestlaste annetustelt 250 000 eurot tulu. Kokku kandis MTÜ 1,5 miljonit eurot ettevõttele, mille omanikke peeti fiktiivseks ning mille ainuke tegevus oli seotud Eesti MTÜ-ga.

Ukraina riiklik juurdlusbüroo alustas kohtueelset uurimist 24. märtsil. Kriminaalmenetlust alustati kahe paragrahvi alusel: vara omastamine ning humanitaarabi ja heategevuslike annetuste kasutamine tulu saamise eesmärgil. Riiklik juurdlusbüroo alustas uurimist, kuna asjasse on kaasatud ametnikud. Ukraina prokuratuur alustas Slava Ukraini skandaaliga seoses kriminaalmenetlust.

Sama aasta mais alustas ka Eesti Riigiprokuratuur kriminaalmenetlust, et uurida MTÜ Slava Ukraini Ukraina toetuseks kogutud raha kasutamist. Kriminaalmenetlust alustati omastamist käsitleva paragrahvi järgi.

MTÜ Slava Ukraini ise tellis eelnevalt rahakasutuse uurimiseks auditi. Juunis avaldatud revisjoni tulemusel leiti, et MTÜ raamatupidamine pole olnud korras, MTÜ juhtkond jättis revisjoni käigus vastamata audiitori küsimustele kuni 16 000 euro ulatuses autode (sealhulgas luksusmaasturite Audi Q7 ja Jeep Patriot) remondikulude ja varuosade MTÜ varadest hüvitamise põhjendatuse kohta, samuti tuvastas audit, et mõnedel ostuarvetel olid sarnased arvepõhjad, kuigi müüjad olid erinevate riikide (USA ja Leedu) ettevõtted.

Petšerski rajoonikohus Ukrainas tuvastas, et Slava Ukrainilt võidi välja petta vähemalt 411 000 eurot ning peamiseks kahtlusaluseks on ühingu Ukraina partnerorganisatsiooni All for Victory juht Hennadi Vaskiv, kes oli aga Ukrainast lahkunud.

## Viited

## Välislingid
* Slava Ukraini veebileht

;Meedias
* "Lvivi jõukas abilinnapea, küünetehnik ja Eesti „aasta inimene“. Slava Ukraini miljoni euro saladus" Eesti Päevaleht, 15. aprill 2023
* "PÄEVA TEEMA | Alari Rammo Slava Ukraini juhtumist: ei ole ju normaalne keset miinivälja koosolekuid protokollida" Eesti Päevaleht, 17. aprill 2023
* Hommik! Holger Roonemaa Slava Ukraini ümber lahvatanud rahastamiskandaalist Raadio 2, 17. aprill 2023
* ""Pealtnägija" lahkas MTÜ Slava Ukrainiga seotud rahasegadust" ERR, 19. aprill 2023
* "EKSPRESSI VIDEO | Zelenskõi Slava Ukraini skandaalist ja korruptsiooniga võitlemisest: „Tegeleme selle teemaga“" Eesti Ekspress, 24. aprill 2023
* "Segadus Slava Ukraini rahaasjade ümber jätkub. Selgus, et rindekiirabisid saab ümber ehitada mitu korda odavamalt" Delfi, 28. aprill 2023
* "Ukraina võimud alustasid Slava Ukraini skandaaliga seoses kriminaalmenetlust" ERR, 8. mai 2023
* "Meelis Oidsalu tegi Slava Ukraini kohta kuriteoteate" ERR, 19. mai 2023 
* "Meelis Oidsalu: Slava Ukraini revisjoni pressikas osutus PR-piuksuks" ERR, 19. juuni 2023
* "Slava Ukraini loodab kokku kuivanud annetustest hoolimata jätkata" ERR, 3. august 2023
* ""Pealtnägija": ohumärgid MTÜ Slava Ukraini kohta olid pikalt õhus" ERR, 3. september 2025